GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinski načelnik**

KLASA: 311-08/19-11/1

URBROJ: 2186/03-01/1-19-1

Cestica, 21.10.2019.

Temeljem članka 46. Statuta Općine Cestica ( „Službeni vjesnik Varaždinske županije“ broj 17/18), članka 30. Programa poticanja razvoja malog i srednjeg poduzetništva na području Općine Cestica za razdoblje 2018. – 2021. ( „Službeni vjesnik Varaždinske županije“ broj 33/18) te Odluke o izmjenama i dopunama Programa poticanja razvoja malog i srednjeg poduzetništva Općine Cestica za razdoblje 2018. – 2021. (Službeni vjesnik Varaždinske županije broj 18/19 ), Općinski načelnik Općine Cestica, dana 21.10.2019. godine objavljuje

**JAVNI POZIV**

**za dodjelu potpora male vrijednosti kroz Program poticanja razvoja malog i srednjeg poduzetništva na području Općine Cestica za razdoblje 2018. – 2021. – Podmjera 2.3. Povećanje dodane vrijednosti poljoprivrednih proizvoda**

**I. PREDMET JAVNOG POZIVA**

Predmet javnog poziva (u daljnjem tekstu Poziv) je dodjela potpora male vrijednosti iz Mjere 2. «Bespovratne potpore poljoprivrednom sektoru iz Programa poticanja razvoja malog i srednjeg poduzetništva na području Općine Cestica za razdoblje 2018. – 2021» (u nastavku teksta «Program poticanja razvoja MSP».

Potpore male vrijednosti se dodjeljuju sukladno pravilima Europske komisije o pružanju potpore male vrijednosti poduzetnicima propisanim Uredbom Komisije (EZ) broj 1407/2013. od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (Službeni vjesnik Europske unije L 352/1) – u daljnjem tekstu: Ureda o potporama male vrijednosti.

Sukladno članku 3. Uredbe o potporama male vrijednosti, ukupni iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR-a tijekom trogodišnjeg fiskalnog razdoblja.

**II. SVRHA I CILJEVI JAVNOG POZIVA**

Svrha javnog poziva je povećanje konkurentnosti poljoprivrednog sektora kroz povezivanje, zajednički nastup na tržištu i povećanje dodane vrijednosti poljoprivrednih proizvoda kroz preradu, dizajn i promociju

Cilj ovog poziva je kroz sufinanciranje troškova dizajna, izrade, razvoja, promidžbe i plasmana zajedničkih poljoprivrednih proizvoda/košarice proizvoda te povećanja dodane vrijednosti u obliku primarne ili sekundarne obrade vlastitih poljoprivrednih proizvoda povećati potrošnju/otkup primarnih i prerađenih poljoprivrednih proizvoda s područja Općine Cestica te stvoriti prepoznatljivu izvornost primarnih i prerađenih poljoprivrednih proizvoda uzgojenih i proizvedenih na području Općine Cestica.

**III. KORISNICI SREDSTAVA**

Korisnici potpora po ovom pozivu mogu biti obiteljska poljoprivredna gospodarstva (OPG), obrti, mikro, mala i srednja trgovačka društva, upisani u Upisnik poljoprivrednih gospodarstava sa sjedištem na administrativnom području Općine Cestica.

Neizravni korisnici su i MSP- ovi iz sektora prerade i/ili trženja koji obavljaju djelatnost na području Općine Cestica a ostvaruju suradnju i/ili partnerstvo s korisnikom u provedbi projekta.

Ukoliko korisnik u projektu ostvaruje partnerstvo, prava i obveza partnera u projektu u nadležnosti su korisnika potpore. U okviru ovog poziva jedan MSP može biti prijavitelj i istovremeno partner u više drugih projektnih prijedloga.

**IV. KRITERIJI ZA ISKLJUČENJE**

Potpora po ovom Programu se ne može dodijeliti:

1. Poduzetnicima koji su u postupku predstečajne nagodbe sukladno Zakonu o financijskom poslovanju i predstečajnoj nagodbi (NN 108/12, 144/12, 81/13, 112/13, 71/15, 78/15)
2. Poduzetnicima koji nisu ispunili obveze vezane uz plaćanje dospjelih poreznih obveza prema državnom i općinskom proračunu i obveza zdravstveno i mirovinsko osiguranje
3. Poduzetnicima koji nemaju podmirene sve obaveze prema svojim zaposlenicima prema bilo kojoj osnovi
4. Prijavitelju koji je dobio državnu potporu ili potporu male vrijednosti za isti opravdani trošak projekta
5. Prijavitelju koji nije izvršio zatraženi povrat ili je u postupku povrata sredstava prethodno dodijeljenih u drugom postupku dodjele bespovratnih sredstava iz bilo kojeg javnog izvora
6. Prijavitelju kojem je utvrđeno teško kršenje Ugovora zbog neispunjavanja ugovornih obveza, a koji je bio potpisan u sklopu nekog drugog postupka dodjele bespovratnih sredstava
7. Prijavitelju koji je u sukobu interesa u predmetnom postupku dodjele bespovratnih sredstava
8. Prijavitelju koji nema registriranu djelatnost u sektoru primarne poljoprivredne proizvodnje

**V. IZNOS I INTENZITET POTPORE**

U proračunu Općine Cestica za 2019. godinu sredstva za provedbu Podmjere 2.3. Povećanje dodane vrijednosti poljoprivrednih proizvoda planirana su u razdjelu AOP 2019 – 00205 Razvoj poljoprivrede, u iznosu od 40.000,00 kn.

**Korisnik u proračunskom razdoblju za 2019. godinu po ovom Javnom pozivu može podnijeti samo jednu prijavu pri čemu iznos dodijeljenih bespovratnih sredstava ne može premašivati iznos od 8.500,00 kn po korisniku godišnje.**

Maksimalni intenzitet potpore koje korisnik može ostvariti iznosi 50 % ukupno prihvatljivih troškova.

**Maksimalni iznos bespovratne potpore ostvaren kumulativno po više različitih mjera i/ili Podmjera Programa poticanja razvoja MSP koji se može dodijeliti jednom korisniku u toku jedne proračunske godine iznosi 40.000,00 kuna**

**VI. NAMJENA POTPORE I RAZDOBLJE PRIHVATLJIVOSTI TROŠKOVA**

Potpora se dodjeljuje za troškove dizajna, izrade, razvoja, promidžbe i plasmana zajedničkih poljoprivrednih proizvoda/košarice kao i sve vezane troškove zajedničkog nastupa na tržištu korisnika i partnera u projektu te troškove povećanja dodane vrijednosti vlastitih poljoprivrednih proizvoda kroz preradu, dizajn i promociju.

Prihvatljivi su troškovi od dana objave Javnog poziva i najduže u roku od godine dana od potpisa Ugovora o dodjeli sredstava.

**VII. PRIHVATLJIVI TROŠKOVI I JEDINIČNA OGRANIČENJA**

Prihvatljive aktivnosti i troškovi po ovom Javnom pozivu su kako slijedi:

|  |  |  |
| --- | --- | --- |
| **Redni broj** | **Skupina aktivnosti** | **Prihvatljivi trošak** |
| 1. | Razvoj zajedničkog proizvoda/ košarice proizvoda | Troškovi izrade/razvoja ambalaže i pakiranja, troškovi vanjskih usluga dizajna ambalaže i pakiranja, troškovi potrebne opreme i/ili strojeva u svrhu dizajna, izrade ili razvoja zajedničkog proizvoda/košarice proizvoda, troškovi stjecanja potrebnih dozvola;  Troškovi izrade promotivnih materijala, oglašavanje u tiskanim i elektroničkim medijima, izrada web stranica, troškovi organizacije predstavljanja proizvoda, usluge vanjskih stručnjaka za marketing i promociju;  Troškovi uspostave zajedničkih skladišta i/ili stalnih prodajnih mjesta, uspostava web trgovina, troškovi zakupa prodajnih polica, troškovi usluga vanjskih stručnjaka u plasmanu proizvoda na tržište, troškovi edukacija i osposobljavanja te stjecanja dozvola |
| 2. | Povećanje dodane vrijednosti vlastitih poljoprivrednih proizvoda | Troškovi izrade/razvoja ambalaže i pakiranja, troškovi vanjskih usluga dizajna ambalaže i pakiranja, troškovi potrebne opreme i/ili, izrade ili razvoja proizvoda troškovi stjecanja potrebnih dozvola; strojeva u svrhu dizajna  Troškovi izrade promotivnih materijala, oglašavanje u tiskanim i elektroničkim medijima, izrada web stranica, troškovi organizacije predstavljanja proizvoda, usluge vanjskih stručnjaka za marketing i promociju;  Troškovi uspostave skladišta i/ili stalnih prodajnih mjesta, uspostava web trgovina, troškovi zakupa prodajnih polica, troškovi usluga vanjskih stručnjaka u plasmanu proizvoda na tržište, troškovi edukacija i osposobljavanja te stjecanja dozvola |

**\* U okviru ovog Javnog poziva prihvatljiva je kupnja isključivo opreme/strojeva namijenjenih finalnom procesu proizvodnje (pakiranje, etiketiranje, dizajn, logistika, označavanje i dr.) isključujući opremu za preradu, sušenje, konzerviranje ili druge postupke obrade primarnih poljoprivrednih proizvoda.**

Lista prihvatljivih troškova nije iscrpna te prijavitelj u sklopu projektnog prijedloga može uz detaljno obrazloženje navesti i druge troškove ukoliko su isti neophodni za provedbu ulaganja.

Trošak PDV-a za korisnike kojima je PDV povrativ predstavlja neprihvatljiv trošak za financiranje.

**VIII. POSTUPAK DODJELE**

1. Objava Javnog poziva za podnošenje Prijava za dodjelu potpora male vrijednosti kroz Program poticanja razvoja MSP. – Podmjere 2.3. Povećanje dodane vrijednosti poljoprivrednih proizvoda
2. Zaprimanje Prijava
3. Obrada prijava
   1. Faza I. Registracija projektne prijave
   2. Faza II. Administrativna provjera, provjera prihvatljivosti projekta i aktivnosti, ocjena kvalitete te provjera prihvatljivosti izdataka kojima se provjerava cjelovitosti i potpunost podnesene prijave te usklađenost s odredbama Programa i Javnog poziva
   3. Izdavanje obavijesti o prihvatljivosti i sklapanje Ugovora s korisnikom
4. Realizacija odobrenog ulaganja i podnošenje zahtjeva za isplatu
5. Isplata potpore na žiro račun korisnika

Projektni prijedlozi se obrađuju nakon zatvaranja Javnog poziva te se svi projektni prijedlozi rangiraju sukladno bodovnoj listi koja je sastavni dio ovog Javnog poziva. Ukoliko dva ili više projektnih prijedloga ostvare isti broj bodova, prednost na listi daje se prijavitelju sukladno s duljim razdobljem poslovanja na području Općine Cestica.

Postupak dodjele sredstava traje do iskorištenosti predviđenih sredstava za Mjeru 2 Bespovratne potpore poljoprivrednom sektoru iz Programa poticanja razvoja MSP.

Postupak dodjele provodi Povjerenstvo za dodjelu potpora male vrijednosti kojeg Zaključkom imenuje načelnik Općine Cestica.

Ukoliko se u fazi administrativne provjere utvrdi da je podnesena dokumentacija nepotpuna projektni prijedlog se u cijelosti odbacuje i prijavitelju se izdaje Obavijest o odbijanu. Prijavitelj po odbijanju može podnijeti novu Prijavu.

Ukoliko se u fazi provjere prihvatljivosti projekta i aktivnosti, ocjene kvalitete te provjere prihvatljivosti izdataka utvrde nejasnoće prijavitelja će se uputiti na dopunu projektnog prijedloga.

**U slučaju potrebe za dopunom/pojašnjenjem projektnog prijedloga, rok za dostavu traženih dopuna pojašnjenja je 5 radnih dana od dana zaprimanja. Komunikacija s prijaviteljem u sklopu evaluacije projektnog prijedloga može se vršiti slanjem pismena putem pošte ili putem elektroničke pošte. Preferirani način komunikacije prijavitelj odabire popunjavanjem Prijavnog obrasca. Ukoliko prijavitelj u sklopu prijavnog obrasca ne odabere preferirani način komunikacije, pismena će se slati putem pošte.**

**U slučaju da prijavitelj ne dostavi traženo pojašnjenje/dopunu u zadanom roku, projektna prijava se u cijelosti odbija**

Po završetku faze I. i faze II. ukoliko postoje raspoloživa sredstva u Podmjeri, Povjerenstvo prijavitelju izdaje Obavijest o prihvatljivosti čime stječe status korisnika. Sve podnesene projektne prijave koje udovolje uvjetima javnog poziva do trenutka zatvaranja poziva a za koje je u postupku dodjele izdana obavijest o nemogućnosti odobravanja zbog iskorištenosti raspoloživih sredstava nalaze se na rezervnoj listi te se im izdaje Obavijest o prihvatljivosti sukladno utvrđenoj rang listi u slučaju preraspodjele raspoloživih sredstava unutar pojedinih podmjera u sklopu mjere 3. temeljem članka 33. Programa poticanja razvoja MSP, do financijskog zaključenja proračunske godine.

Na prijedlog Povjerenstva i temeljem Obavijesti o prihvatljivosti, načelnik Općine Cestica izdaje Odluku o dodjeli potpore te se korisnikom potpisuje Ugovor o dodjeli de minimis potpore.

Dodijeljena sredstva potpore se isplaćuju po realizaciji ulaganja na žiro račun korisnika naveden u Prijavnom obrascu 1. koji čini sastavni dio ovog Javnog poziva.

**IX. SADRŽAJ PROJEKTNOG PRIJEDLOGA**

Podnositelj zahtjeva za dodjelu potpore male vrijednost treba dostaviti sljedeću obveznu dokumentaciju:

1. Prijavni obrazac 1\_ PP - MSP – M\_2.3/ 2019
2. Izjava prijavitelja o istinitosti podataka, izbjegavanju dvostrukog financiranja i ispunjavanja preduvjeta za sudjelovanje u postupku dodjele de minimis potpore (Obrazac 2)
3. Izjava o korištenim potporama male vrijednosti (Obrazac 3)
4. Kopija Rješenja o upisu u Upisnik poljoprivrednih gospodarstava ili preslika posljednjeg podnesenog zahtjeva za izravna plaćanja
5. Kopija osobne iskaznice odgovorne osobe ili nositelja gospodarstva za dodjelu bodova po kategoriji „Horizontalni kriteriji“
6. Troškovnik ulaganja sastavljen i potpisan te ovjeren od strane prijavitelja
7. Rješenje o registraciji dopunske djelatnosti ili potpisana i ovjerena Izjava prijavitelja da će Rješenje ishoditi do podnošenja Zahtjeva za isplatu u slučaju da se traže bodovi po kategoriji “Kompleksnost ulaganja”

**Najkasnije do trenutka potpisa Ugovora o dodjeli sredstava korisnik se obvezuje dostaviti:**

1. Potvrdu nadležne porezne ispostave o nepostojanju dugovanja prema proračunu RH

Ispunjenje kriterija podmirenih obveza prema Općinskom proračunu utvrdit će Povjerenstvo uvidom u službene evidencije Općine.

Po realizaciji ulaganja uz zahtjev za isplatu, korisnik prilaže:

1. Kopiju računa/Ugovora/Rješenja za nastale troškove i dokaz o plaćanju za račune plaćene putem žiro računa ili uplatnice
2. Fotodokumentacija i/ili drugi dokaz izvršenog ulaganja

U fazi prije isplate potpore Povjerenstvo za dodjelu potpora zadržava pravo izvršiti kontrolu izvršenog ulaganja na mjestu ulaganja. Kontrola izvršenog ulaganja izvršiti će se u dvogodišnjem razdoblju od dodjele sredstava na nasumičnom uzorku od 20 %.

**X. NAČIN PODNOŠENJA PRIJAVA**

Obvezna dokumentacija Javnog poziva dostupna je za preuzimanje na službenim web stranicama Općine Cestica i u tiskanom obliku u Jedinstvenom upravnom odjelu Općine Cestica.

Projektni prijedlog koji uključuje dokumentaciju navedenu u točki IX. ovog Javnog poziva dostavlja se u zatvorenom paketu/omotnici, preporučenom poštom ili osobnom dostavom u pisarnicu Jedinstvenog upravnog odjela Općine Cestica s obavezno naslovljenom adresom i naznakom:

**OPĆINA CESTICA**

**Jedinstveni upravni odjel Općine Cestica**

**Dravska 1a**

**42208 Cestica**

«Program poticanja razvoja malog i srednjeg poduzetništva Općine Cestica za razdoblje 2018. – 2021. – Podmjera 2.3 Povećanje dodane vrijednosti poljoprivrednih proizvoda»

**ZAHTJEV ZA POTPORU – NE OTVARAJ**

Poziv se vodi u modalitetu ograničenog poziva te je podnošenje prijava omogućeno od **21. listopada 2019. godine** do **22. studenog 2019. godine**.

**Prijave podnesene izvan navedenog roka neće biti uzete u razmatranje.**

**XI. OBVEZE PRIJAVITELJA I KORISNIKA**

1. Prijavitelji podnošenjem Zahtjeva za dodjelu potpore jamče da će sredstva utrošiti za namjenu za koju je dodijeljena potpora.
2. Korisnici sredstava potpisivanjem Ugovora o dodjeli sredstava obvezuju se najkasnije u roku od dvanaest mjeseci izvršiti planirano ulaganje

Ukoliko se utvrdi da su korisnici odobrena sredstva nenamjenski utrošili, ili nisu izvršili obveze iz potpisanog Ugovora o dodjeli de minimis potpore dužni su odobrena sredstva vratiti u Proračun Općine Cestica zajedno s obračunatom zakonskom zateznom kamatom i gube pravo sljedeće 3 (tri) godine na poticajna sredstva iz proračuna Općine Cestica.

**Prilog 1. Bodovna lista**

**\*\*\* Unutar pojedine kategorije, moguće je ostvariti bodove za samo jedan od kriterija.**

|  |  |
| --- | --- |
| **KATEGORIJA BODOVANJA/Kriterij** |  |
| **SKUPINA AKTIVNOSTI** | **BROJ BODOVA** |
| a) Razvoj zajedničkog proizvoda/košarice proizvoda | 10 |
| b) Povećanje dodane vrijednosti vlastitih poljoprivrednih proizvoda | 5 |
| **HORIZONTALNI KRITERIJI** |  |
| a) Odgovorna osoba u pravnom subjektu ili nositelj poljoprivrednog gospodarstva je mladi poljoprivrednik (osoba do navršenih 41 godina starosti) i/ili žena poduzetnik | 5 |
| **DOSTUPNOST REZULTATA ULAGANJA** |  |
| a) Rezultat ulaganja dostupan je potencijalnim kupcima kontinuirano tijekom cijele godine u minimalno jednogodišnjem trajanju kroz ponudu na novoj i/ili postojećoj web trgovini i/ili zajedničkom/vlastitom/partnerskom prodajnom objektu/gospodarstvu i/ili kroz treće distribucijske kanale | 10 |
| b) Rezultat ulaganja potencijalnim kupcima dostupan je povremeno i/ili sezonski | 5 |
| **KOMPLEKSNOST ULAGANJA** |  |
| a) Provedba ulaganja za korisnika iziskuje registraciju dopunskih djelatnosti na gospodarstvu ili prijavitelj već posjeduje iste za vrstu djelatnosti u sklopu koje podnosi zahtjev za potporu | 10 |
| b) Provedba ulaganja provodi se u sklopu djelatnosti primarne poljoprivredne proizvodnje | 5 |
| **MAKSIMALAN BROJ BODOVA** | 35 |